Jurgis Rimkevičius

Jurgis Rimkevičius (1914 m. liepos 30 d. Jelizavetpolyje (dab. Giandža, Azerbaidžanas) – 2003 m. rugsėjo 8 d. Kaune) – klasikinės gitaros pedagogas, kompozitorius, Lietuvos klasikinės gitaros mokyklos įkūrėjas.

 Biografija 
Gimė lietuvio geležinkeliečio šeimoje. Netrukus šeima persikėlė gyventi į Tiflisą (Gruzija), o 1921 m. atvyko į tėvo gimtąjį kraštą – Lietuvą. Šiauliuose Jurgis įgijo pradinį mokslą. Būdamas dešimties pradėjo skambinti gitara. Pirmąsias gitaros pamokas gavo iš savo motinos, nuo 12 metų šio meno toliau mokėsi pas Balį Stasiulaitį, Sankt Peterburgo muzikos mokyklos auklėtinį.

1933 m., atvažiavęs į Kauną, mokėsi suaugusiųjų gimnazijos 5-oje klasėje. Dirbo Vailokaičių metalo fabrike Šančiuose šaltkalviu. Čia subūrė mandolinų-gitarų orkestrą, su kuriuo koncertuodavo gamyklose, mokyklose ir Radiofone. Natų leidėjas E. Cirinskis padėjo užsidirbti aranžuojant lietuvių liaudies dainas. Jam patarus, 1940 m. J. Rimkevičius įstojo į Kauno konservatorijos Emeriko Gailevičiaus kontraboso klasę, kartu pradėjo pedagoginį darbą įvairiose mokyklose.

1947 m., baigęs kontraboso studijas, grojo Vilniaus operos teatro orkestre, be to, Vilniaus Juozo Tallat-Kelpšos muzikos technikume dėstė teorines disciplinas ir kontrabosą. Vadovavo Kauno kooperacijos mokyklos bei technikumo, Politechnikumo ir Karininkų namų mandolinų-gitarų orkestrams. Profsąjungų kultūros rūmuose ir Vytauto parke vedė klasikinės gitaros grojimo kursus. Besitobulindamas Maskvos konservatorijoje susidomėjo gitara. 1954 m. grįžęs iš stažuotės J. Gruodžio muzikos mokykloje dėstė teorines disciplinas bei kontrabosą. Be tiesioginio darbo vadovavo įvairiems klasikinės gitaros kursams, šį instrumentą populiarino žiniasklaidoje. Daugelį metų rinko archyvinę medžiagą apie pirmąjį Europos gitaristą M. Sokolovskį, gyvenusį Lietuvoje. J. Rimkevičiaus straipsniai apie gitaros galimybes buvo spausdinami Lietuvos ir užsienio spaudoje.

1968 m. inicijavo gitaros klasės įkūrimą Kauno 1-ojoje vaikų muzikos mokykloje ir jai vadovavo. Po penkerių metų jo dėka tokia specialybė atsirado J. Gruodžio konservatorijoje, o vėliau ir kitose didžiųjų Lietuvos miestų muzikų kalvėse, kuriose J. Rimkevičius dėstytojavo. 1984 m. už klasikinės gitaros meno propagavimą jam įteiktas tarptautinės gitaristų asociacijos garbės nario pažymėjimas. Prieš mirtį dėstė Kauno M. Petrausko muzikos mokykloje. Mirė 2003 m. Kaune, palaidotas Linkuvos kapinėse (Kaune). 2004 m. rugsėjo 12 d., pažymint mirties metines ir 90-ąjį jo gimtadienį, Žaliakalnyje ant namo, kuriame gyveno (Aukštaičių g. 21), atidengta memorialinė lenta: „Šiame name 1984–2003 m. gyveno Lietuvos klasikinės gitaros mokyklos įkūrėjas, tarptautinės gitaristų asociacijos narys muzikas Jurgis Rimkevičius (1914 07 30 – 2003 09 08)“ (skulpt. Antanas Vyšniauskas).

 Kūryba 
 J. Rimkevičius ruošė ir leido Kauno 1-os vaikų muzikos mokyklos ir J. Gruodžio aukštesniosios muzikos mokyklos leidinį-mokomąją priemonę jauniesiems gitaristams „Skamba gitara“ (išeidavo kartą per du mėnesius).
 Kauno klasikinės gitaros studija išleido jo kūrinius gitarai „Artojų maršas“, „Birutė“, „Dėdės Tomo trobelė“ ir kt.
 J. Rimkevičius parašė knygą „Šešiastygė klasikinė gitara“ (Vilnius: Muzikos švietimo centras, 1998. – 371 p.: iliustr.)

 Nuorodos 
 Apie Jurgį Rimkevičių

Kategorija:Lietuvos gitaristai
Kategorija:Lietuvos kompozitoriai
Kategorija:Lietuvos muzikos pedagogai